Fredis Refunjol

Fredis José Refunjol (☆ 19 di december 1950 na Aruba) ta un ex-politico Arubano di partido MEP. E tabata e di tres gobernador di Aruba di prome di mei 2004 te 31 di december 2016. Anteriormente e tabata minister di Enseñansa, Labor y Bienestar di 1989 te 1994 y di 2001 te 2004. El a sirbi tambe como miembro di parlamento di Aruba di 1986 te 1989 y di 1994 te 2001.

 Bida 
Fredis Refunjol ta yiu di Maria Christina Angela y Heriberto Refunjol, naci na Venezuela.Adolf (Dufi) Kock, Historia di Savaneta, Interprint Aruba, pag. 24 El a lanta den districto di Savaneta. Na 1968 e ta obtene su MULO-diploma y na 1970 su HAVO-diploma. Tres aña despues e ta gradua di Instituto Pedagogico Arubano (IPA) como maestro di scol. E ta cuminsa su carera profesional na Heilig Hart College na Savaneta y na 1981 ta bira cabesante di e scol. Den e periodo aki Refunjol tabata activo como dirigente deportivo, entre otro di Aruba Volleyball Asociacion.

Na 1983 Refunjol ta uni na partido Movimiento Electoral di Pueblo (MEP). Entre 1984 y 1987 e ta asumi e funcion di vicepresidente di MEP y na 1988 ta wordo nombra secretario-general di e partido. Na 1985 e ta debuta den e eleccion pa e prome parlamento despues di Aruba su status aparte y ta obtene 665 voto personal y un asiento den parlamento. Seguidamente e ta parece cinco biaha mas riba lista di MEP, halando un maximo di voto personal (1374 voto) na eleccion di 1998. 

For di 1989 te 1994 Refunjol ta ocupa e puesto di minister di Enseñansa, Labor y Bienestar den  gabinete Oduber I y II. El a sirbi como parlamentario di 1994 te cu 2001, añanan cu partido MEP a bay den oposicion. Den gabinete Oduber III el a keda nombra minister di Enseñansa y Asuntonan Administrativo, ademas di ta vice prome minister. Tambe Refunjol a fungi como informadordi gabinete Oduber I na 1989 y Oduber II na 1993, y como formado di gabinete Oduber III na 2001. Despues di su nombracion como sucesor di Olindo Koolman e ta asumi e posicion di gobernador di Aruba entrante prome di mei 2004. Conforme rekisitonan legal e ta retira di partido MEP y su puesto como minister. Su nominacion tabata unico, como esaki por a conta cu sosten unanime den parlamento di Aruba. Refunjol ta sirbi dos termino di seis aña como gobernador.

Na mei 2017 Refunjol, hunto cu e ex-politico hulandes Jan Franssen, ta ricibi e encargo di minister Plasterk pa investiga e problemanan den gobernacion na Sint Eustatius. Den nan rapport nan ta yega na e conclusion cu tin negligencia formal di e tareanan gobernamental, malmaneho financiero y ilegalidad. Nan conseho ta conduci na disolucion di e gobierno insular y nombramento di un "regeringscommissaris".

Entre 2018 y 2020 Refunjol tabata presidente di Fundacion Parke Nacional Arikok.

Refunjol ta casa y tin dos yiu muhe y un yiu homber.

 Condecoracion 
  - Cabayero den Orden di Leon Hulandes (1995).
  - Comendador den Orden di Oranje-Nassau (2016).

 Link externo 
Website oficial di gobernador di Aruba

Category:Arubano konosí
Category:Reino Hulandes
Category:Hende